<classify> KATIBU Mkuu wa Chama cha Mapinduzi, Dk Bashiru Ally ameagiza wakuu wa mikoa na wakuu wa wilaya, kuhakikisha wale wanaofanya kazi za ufundi, vibarua, wahudumu na kazi zingine katika miradi mbalimbali ya serikali, wanalipwa kwa wakati hasa kwa miradi ambayo serikali tayari ilishatoa fedha hizo.Alisema kwa wasimamizi wa miradi hiyo, ambao wamekula fedha na kushindwa kuwalipa wafanyakazi kwa wakati, wakuu wa mikoa na wilaya wasisite kuwachukulia hatua kali za kinidhamu na kuwataka warudishe fedha hizo ili jasho la wananchi wanyonge lisipotee. Bashiru alitoa maagizo hayo jana, alipokagua maendeleo ya ujenzi wa hospitali ya Halmashauri ya Bukoba Vijijini.Alisema ameridhishwa na ujenzi huo, lakini kwamba amekuwa akipokea malalamiko mbalimbali ya wafanyakazi kutokulipwa kwa wakati, licha ya fedha zote Sh bilioni 1.5 kufikishwa hospitalini hapo.Natoa maelekezo kwa wakuu wa wilaya na mikoa nchi nzima, kuhakikisha wanalinda miradi hii dhidi ya wadokozi na wezi wa rasilimali hizi za wananchi, wale wote waliotoa jasho lao kujenga mradi huu, yaani mafundi, vibarua, wahudumu na wafanyakazi wengine walipwe kwa wakati, ni jasho la mwananchi lisipotee, kama kuna waliohusika katika kuchelewesha malipo yao, wachuliwe hatua kali za kinidhanu kwa mujibu wa sheria za nchi, alisema Katibu Mkuu huyo wa CCM.Aidha, Bashiru alitoa wito kwa wenyeviti wote wa vijiji na mitaa nchi nzima, kutoa ardhi kwa shughuli za jamii ikiwemo ujenzi wa hospitali, shule, ofisi za umma. Alitoa mfano wa Kijiji cha Kanazi ambako wananchi wamejitolea eneo, ambalo ujenzi wa hospitali hiyo ya halmashauri unaendelea na hali hiyo imesaidia kwa kiasi kikubwa kupunguza gharama za ujenzi wa mradi huo.Nawashukuru sana wanakijiji wa Kanazi kwa kujitolea eneo hili kwa ajili ya ujenzi wa hospitali ya halmashauri. Natoa rai kwa wenyeviti wote wa serikali za mitaa na vijiji, toeni ardhi kwa matumizi kama haya na mfano huu wa Kijiji cha Kanazi uigwe nchi nzima, alisema.Alisema utaratibu wa kugawa ardhi za vijiji ni lazima, uwe shirikishi na ufanywe na mkutano mkuu wa kijiji au mtaa na sio wajumbe wa halmashauri ya kijiji pekee, ili kupunguza migogoro na kuweka maamuzi kuwa ya uwazi kwa wananchi wote, kama ilivyofanyika katika Kijiji cha Kanazi. Katibu Mkuu yupo nyumbani wilayani Bukoba kwa mapumziko ya siku kumi.  <topic>: kitaifa 